A BIZOTTSÁG HATÁROZATA
(2009. március 30.)
a Hellenic Register of Shipping hajóosztályozó társaság (HRS) korlátozott hatályú közösségi elismerésének meghosszabbításáról
(az értesítés a C(2009) 2130. számú dokumentummal történt)
(Csak a görög nyelvű szöveg hiteles.)
(2009/354/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hajófelügyeleti és hajóvizsgáló szervezetek, valamint a tengerhajózási igazgatás vonatkozó tevékenységeinek közös szabályairól és szabványairól szóló, 1994. november 22-i 94/57/EK tanácsi irányelvre (1) és különösen annak 4. cikkének (3) bekezdésére,
tekintettel a görög hatóságok 2008. június 6-án kelt levelére, amely kérelmezi a Hellenic Register of Shipping hajóosztályozó társaság (a továbbiakban HRS) korlátozott hatályú elismerésének meghosszabbítását a 94/57/EK irányelv 4. cikkének (3) bekezdése értelmében,
tekintettel a görög hatóságok 2009. január 28-án és február 12-én kelt leveleire, amelyek megerősítik a fenti kérelmet,
mivel:
(1)
A 94/57/EK irányelv 4. cikkének (2) bekezdése értelmében a korlátozott hatályú elismerés olyan szervezeteknek (hajóosztályozó társaságoknak) nyújtott elismerés, amelyek a melléklet A. „Általános előírások” című szakaszának 2. és 3. pontjában előírt követelmények kivételével az összes többi követelménynek eleget tesznek. Ez az elismerés azonban határozott időre és hatáskörre szól annak érdekében, hogy az érintett szervezet további tapasztalatot szerezhessen.
(2)
A 94/57/EK irányelv 4. cikkének (3) bekezdésével összhangban egy ilyen elismerés meghosszabbítására vonatkozó határozat nem a melléklet A. szakaszának 2. és 3. pontjában megállapított feltételeket veszi figyelembe, hanem a szervezetnek az említett irányelv 9. cikkének (2) bekezdésében említett biztonsági és környezetszennyezés-megelőzési teljesítménymutatóit. A korlátozott hatályú elismerés meghosszabbításáról szóló határozatokban részletezni kell, hogy a meghosszabbítás engedélyezésére milyen feltételek alapján került sor, ha vannak ilyenek.
(3)
A görög hatóságok kérelmére a Bizottság 1998. április 22-i 98/295/EK határozatával (2) hároméves határozott időszakra elismerte a HRS-t, az elismerés hatálya Görögországra korlátozódott. Az elismerés lejártát követően a görög hatóságok kérelmére a Bizottság 2001/890/EK határozatával (3) másodszor is hároméves meghatározott időszakra elismerte a HRS-t, ismét Görögországra korlátozott hatállyal. A görög és a ciprusi hatóságok kérelmére, a Bizottság 2005. augusztus 3-i 2005/623/EK határozatával (4) újabb harmadik hároméves időszakra elismerte a szervezetet, Görögországra és Ciprusra korlátozott hatállyal. A máltai hatóságok kérelmére, a Bizottság ezt követően 2006. május 22-i 2006/382/EK határozatával (5) kiterjesztette az elismerést Máltára is, ugyanezen lejárati határidővel.
(4)
A HRS korlátozott hatályú közösségi elismerése 2008. augusztus 3-án lejárt.
(5)
A Bizottság a 94/57/EK irányelv 11. cikke (3) bekezdésének megfelelően értékelte a HRS-t. Az értékelés az Európai Tengerbiztonsági Ügynökség (a továbbiakban: EMSA) szakemberei által 2006-ban és 2007-ben elvégzett négy tényfeltáró vizsgálat eredményein alapult, az 1406/2002/EK európai parlamenti és tanácsi rendelet (6) 2. cikke b) pontja iii. alpontjának megfelelően. A ciprusi, a görög és a máltai hatóságokat felkérték, hogy vegyenek részt az értékelésben, melynek eredményeképpen e hatóságok részt vettek a szervezet székhelyén 2006 szeptemberében végrehajtott vizsgálatban.
(6)
A szervezet megjegyzéseinek figyelembevételét követően, az értékelés megerősítette, hogy a szervezet főbb rendszerei és ellenőrző mechanizmusai számos pontban nem felelnek meg a 94/57/EK irányelv által meghatározott kritériumoknak. A következtetéseket továbbították a három érintett hatóságnak, melyek nem fűztek megjegyzést a következtetésekhez, továbbá ezekről tájékoztatták a szervezetet is.
(7)
E következtetésekről történő értesítést követően a HRS korrekciós intézkedési tervet léptetett életbe.
(8)
A görög hatóságok kérelmére a szervezetet újra értékelték az EMSA által 2008. november 12. és 20. között elvégzett két tényfeltáró vizsgálat alapján.
(9)
Noha a szervezet újbóli felülvizsgálata korlátozott javulást mutatott, a Bizottság összesen egy elemet tudott levenni az előzőleg megállapított nem megfelelési listáról. Továbbra is hiányosságok vannak többek között a szervezet szabályainak minősége és azok korszerűsítése, a felügyelők képzési és ellenőrzési rendszere, a jogszabályi követelmények, továbbá a szervezet saját szabályi és eljárási követelményeinek betartása terén, az új hajók lajstromba vétele, a nem főfoglalkozású felügyelők alkalmazása tekintetében; továbbá azon intézkedések terén, amelyeket a szervezet által kibocsátott bizonyítvánnyal kapcsolatos okokból a kikötő szerinti állami hatóság által visszatartott hajók visszatartása nyomán hoznak. A HRS újraértékelése nem tette lehetővé a Bizottság számára annak megállapítását, hogy a szervezet a mai napig megállapította és kezelte volna a megelőző vizsgálat során megállapított hiányosságok alapvető okait, és azok újbóli előfordulásait, továbbá hogy felmérte és kezelte volna a lajstromba vett flottája által ezen hiányosságok következtében okozott biztonsági kockázatot.
(10)
Közösségi elismerés hiányában a 94/57/EK irányelv 3. cikke (2) bekezdésének értelmében a tagállamok nem adhatnak át nemzetközi egyezmények hatálya alá tartozó hajófelügyeleti és bizonyítványkiadási feladatokat a HRS számára, amennyiben a HRS már nem tesz eleget az irányelv 14. cikke (1) bekezdésében megfogalmazott követelményeknek. A tagállamok továbbá nem adhatnak engedélyt a HRS számára a személyhajókra vonatkozó biztonsági szabályokról és követelményekről szóló, 1998. március 17-i 98/18/EK tanácsi irányelv (7) 10. cikkének (5) bekezdése szerinti szemlék elvégzésére, amennyiben egy hajó HRS általi osztályozása már nem tesz eleget az említett irányelv 6. cikke (1) bekezdésének a) pontjában meghatározott követelményeknek.
(11)
A görög hatóságok felhívták a figyelmet arra, hogy a belföldi tengeri személyszállítás Görögországban nagymértékben függ olyan hajóktól, amelyek a HRS-től kapták osztályozási bizonyítványukat, és hogy mindeddig ez a szervezet szemlézte ezen hajókat a görög hatóságok nevében. A HRS elismerésének elvesztése ezért arra kényszerítené az érintett flottát, hogy a HRS által kiadott bizonyítványok hatályának lejártával más elismert szervezetet bízzon meg az osztályozással, miközben a 98/18/EK irányelv által előírt szemle elvégzésének feladatát át kell adni vagy más ilyen szervezeteknek vagy magának a görög hatóságoknak. A görög hatóságok kimutatták, hogy az eljárás nagyfokú komplexitása, továbbá az érintett hajók nagy száma miatt, ez az eljárás jelentős, akár több hónapra kiterjedő időtartamot fog igénybe venni, mely időtartam alatt az érintett hajók felügyelet nélkül maradhatnak, és esetlegesen fel kell függeszteniük kereskedelmüket. Ez a helyzet azt a kockázatot foglalja magában, hogy összeomolhat egy működőképes közszolgálat, továbbá közvetlen és nagymértékű veszélyt jelent az érintett flotta biztonsága és gazdasági életképessége tekintetében.
(12)
E helyzet kialakulásának megakadályozására jól megfontolt strukturális és üzemeltetési feltételek mellett vissza kell állítani a HRS elismerését annak biztosítására, hogy a szervezet biztonságosan és a 94/57/EK irányelvben megfogalmazott követelmények teljes körű betartásával folytatni tudja osztályozó és felügyeleti szemléző szolgáltatásait azon flotta számára, amely belföldi tengeri tömegközlekedési szolgáltatásokat lát el Görögországban. Ezt az elismerést határozott időtartamra kell megadni annak érdekében, hogy az érintett flotta és a görög hatóságok megtehessék a szükséges előkészítő intézkedéseket arra az esetre, ha a szervezet elismerését nem lehet meghosszabbítani a fenti periódus lejártával.
(13)
Biztosítani kell, hogy a hiányosságok következtében felmerülő kockázatokat beazonosítsák, és hogy azokat a megfelelő módon kezeljék, beleértve, amennyiben szükséges, az érintett hajók felülvizsgálatát. Kiemelt figyelmet igényelnek azok a Görögország lobogója alatt közlekedő nemzetközi kereskedelemben részt vevő hajók, amelyek a 94/57/EK irányelv 3. cikkével összhangban élvezhetik a szervezet elismerésének meghosszabbításából származó előnyöket.
(14)
A görög hatóságok elkötelezték magukat amellett, hogy megnövelik az olyan görög lobogó alatt hajózó és görög belföldi hajózásban részt vevő hajók előre be nem jelentett ellenőrzéseinek és auditjainak számát, amelyeket a HRS osztályozott, és amelyek részére a HRS bocsátott ki bizonyítványt, továbbá hogy ezen ellenőrzéseket szigorúan hajtják végre. Az említett ellenőrzéseket, az üresjárati időszakok kivételével, minden érintett hajó esetében legalább háromhavonta egyszer el kell végezni.
(15)
A kikötő szerinti illetékes állam által végzett ellenőrzésekről szóló párizsi memorandummal legutóbb közétett, az aláíró felek által 2007-ben elvégzett ellenőrzésekre vonatkozó adatok alapján azon hajóvisszatartások aránya, amelyeket a HRS által kiadott bizonyítványokkal összefüggésben rendeltek el, az összes vizsgálat figyelembevételével tartósan 1,88 %, míg az elismert szervezetek átlagos rátája 0,35 % volt.
(16)
Az e határozatban előírt intézkedések összhangban vannak a 94/57/EK irányelv 7. cikke alapján létrehozott, a tengeri közlekedés biztonságával és a hajókról történő szennyezés megelőzésével foglalkozó bizottság (COSS) véleményével,
ELFOGADTA EZT A HATÁROZATOT:
1. cikk
A Hellenic Register of Shipping hajóosztályozó társaság (a továbbiakban: HRS) elismerését e határozat elfogadásának időpontjától számított 17 hónapos időszakra hosszabbítják meg, a mellékletben meghatározott feltételek teljesülése mellett.
2. cikk
Az elismerés hatálya Görögországra korlátozódik.
3. cikk
Ennek a határozatnak a Görög Köztársaság a címzettje.
Kelt Brüsszelben, 2009. március 30-án.